《次韵酬郭承禧》
宋代·廖行之

黄钟大吕非常器，清庙陈之乃其地。
胡为小用噎寸莛，犹遣咸韶有遗事。
君才栖枳今何时，天意似欲昌吾语。
西山正尔朝气爽，左手好在霜螯持。
连墙顾我劳相过，徙舍羡君安宴坐。
春兰秋菊借芬馨，蚯蚓苍蝇许赓和。
弥明出语如笑嬉，喜悲思苦那能奇。
便须起敬拜床下，敢问所学真谁师。

作者简介：廖行之（1137～1189） ，字天民，号省斋，南宋衡州（今湖南省衡阳市）人。孝宗淳熙十一年（1184）进士，调岳州巴陵尉。未数月，以母老归养。告满，改授潭州宁乡主簿，未赴而卒，时淳熙十六年。品行端正，留心经济之学。遗著由其子谦编为《省斋文集》十卷，已佚。